**המדרשיה** או **היה היה בית ספר** (באנגלית: Once Upon a School) הוא סרט תיעודי ישראלי משנת 2023 מאת טל בכר, נתנאל ימין ויאיר אגמון. הסרט מספר את
ההיסטוריה של מדרשית נעם בפרדס חנה, מנקודת מבטו של בוגר המוסד ויוצר הסרט טל בכר. הסרט הוקרן בהקרנת בכורה במסגרת התחרות הישראלית בפסטיבל דוקאביב בשנת 2023. ב-24 ביוני 2023 שודר הסרט לראשונה בערוץ כאן 11.

הסרט עורר סערה תקשורתית, בעיקר בקרב הציבור הדתי לאומי בישראל, וזכה לביקורות מעורבות.

תקציר העלילה
------------

מדרשית נעם הייתה ישיבה תיכונית נחשבת, שהוקמה בשנת 1945 בפרדס חנה, אשר שמה לה למטרה לגדל דור חדש של מנהיגים דתיים-לאומים, שישנו את פני החברה הישראלית. המדרשיה העמידה למעלה משבעת אלפים בוגרים המעורים בכל שדרות החברה הישראלית, בפיקוד בכיר בצה"ל, בחינוך, בעולם הישיבות, בעולם ההיי-טק והטכנולוגיה, בפוליטיקה ועוד.

אך מספינת הדגל של הציונות הדתית, הפכה המדרשיה בשנותיה האחרונות למוסד פרוע שנשלט על ידי תלמידיו. מוסד שבו תופעות כמו אלימות, התעללויות והשחתת רכוש, הלכו והתגברו. הסרט עוקב אחרי המאורעות ההיסטוריים שהובילו לגלגולה הסופי: הלך הרוח שהובילו הרב יגל וישראל סדן, מקימי המוסד, שהעדיפו לקדם גיבוש ומנהיגות על פני משמעת וסדר. זאת תוך קיום ראיונות עם בוגרים, מורים ומנהלי עבר של הישיבה. הסרט משלב גם קטעי ארכיון, סרטים ביתיים מקוריים של התלמידים, ושיחות טלפון של טל בכר עם בוגרים על רקע מבנה המדרשיה הנטוש.

ביקורות
-------

הסרט זכה לסיקור נרחב בכלי תקשורת רבים, המייצגים חלקים שונים במפה הפוליטית. ולצד מחמאות וביקורות חיוביות רבות, הופנו כלפי יוצרי הסרט גם טענות רבות, הנוגעות בעיקר לאופן בו מסגרו את השיח בסרט, וכיצד הציגו וערכו את הדברים בצורה סובייקטיבית שלא מספרת את סיפורו של המוסד החינוכי כראוי.

ביקורות בעיתונים הארץ וכלכליסט טענו שהיוצרים לא הלכו עד הסוף, ולא שאלו את השאלות הקשות על הקשר בין התנהלות המדרשיה לבין הביקורת שמופנית כלפי התנהלות הציונות הדתית כיום. אתר הביקורות עין הדג טוען שהסרט לא מנסה לספר סיפור קוהרנטי על המקום, אלא מתמקד במיתוס של המדרשיה, ומנסה לעמוד על המתח בלי לצבוע את הסרט בשחור או לבן.

כלי תקשורת כמו אתר סרוגים, ערוץ 7 ומקור ראשון השמיעו בעיקר ביקורות הפוכות, וטענו שהסרט מגמתי ומציג את הציונות הדתית בכלל ואת בית הספר המפואר בפרט באור שלילי. בין השאר כתבו שהסרט מדגיש בעיקר היבטים של אלימות ואנרכיה, ולא מתאר באופן הוגן מסורות מפוארות וראויות לשבח או את הצדדים החיוביים הרבים שהיו ללימודים שם.

תגובות הקהל
-----------

יוצרי הסרט משתפים שמאז הפצתו הם מקבלים תגובות רבות ומעורבות גם מהקהל. באופן אישי וגם ברשתות החברתיות. טל בכר מספר בראיון לערוץ 7: "לטלפון האישי שלי מגיעות הרבה מאוד תגובות אוהדות שהסרט עוצמתי ומפתח מחשבה, ומגיעות גם תגובות שליליות עד כדי גידופים ומאוד כואב לי להכאיב או להכעיס אנשים". בפוסט שפרסם יאיר אגמון בפייסבוק נכתב: "ידעתי שהסרט שלנו יעורר זעם ויפגע באנשים שלמדו במוסד בשנותיו היפות, אבל לא שיערתי לאיזה דציבלים הכעס הזה יגיע. כתבתי את זה כבר, ואני כותב את זה שוב. זכינו, זכינו ממש! שהסרט שלנו מעורר כאלה הדים, ומייצר כאלה דיוני עומק, בתקשורת, ברשתות החברתיות, ובקבוצות הוואטסאפ הגועשות".

קישורים חיצוניים
----------------

* "המדרשיה", במסד הנתונים הקולנועיים IMDb (באנגלית)
* המדרשיה - סיפורה של ישיבה תיכונית אליטיסטית שהפכה למקום אנרכיסטי שנשלט בידי התלמידים, סרטון בערוץ "כאן 11", באתר יוטיוב
* המדרשיה, ברשת החברתית פייסבוק

קטע קול המדרשיה - בין דרכי נועם לאנרכיה, באתר כאן – תאגיד השידור הישראלי

* אתר יאללה פילמס, מפיקי הסרט
* מאיה כהן, "גם החילונים וגם הדתיים יכעסו על זה": סיפור הישיבה האליטיסטית שאיבדה את דרכה, באתר ישראל היום, 22 ביוני 2023
* טפת הכהן-ביק, עלייתו ונפילתו של אתוס שבירת החוק, באתר העין השביעית, 29 ביוני 2023
* גבי בר חיים, מה שקורה במדרשיה, באתר ynet, 22 ביוני 2023
* שלמה פיוטרקובסקי, ‏לא הייתי מדרשיסט אבל כשצפיתי בסרט לפעמים הרגשתי שאני מסתכל במראה, בעיתון מקור ראשון, 25 ביוני 2023
* גדעון דוקוב, ‏המדרשיה לא הייתה "ספינת הדגל" ולא "אוקספורד", בעיתון מקור ראשון, 26 ביוני 2023
* אריאל עטרי, המדרשיה ז"ל – פרועה, אבל עם קבלות, באתר ynet, 4 ביולי 2023
* ראיון ברדיו, קלמן ליברמן, רשת כאן ב', 25 ביוני 2023
* אנרכיה בממלכה, בעמוד הפייסבוק של סוכן תרבות עם קובי מידן, 28 ביוני 2023

הערות שוליים
------------

1. ↑  המדרשיה באתר דוקאביב
2. ↑  אתר למנויים בלבד שני ליטמן, "המדרשיה": אתוס דתי־לאומי של כאוס, פראות וסכנה, באתר הארץ, 12 במאי 2023
3. ↑  רותה קופפר, ונדליזם בליגת הקיסוס, גרסת הציונות הדתית, באתר כלכליסט, 25 ביוני 2023
4. ↑  יהונתן צרויה, ביקורת: המדרשיה, אתר עין הדג, 27 ביוני 2023
5. ↑  צבי שיימן, ‏יצאתי מהסרט על המדרשיה, עם תחושה של הלוויה, באתר "סרוגים", 15 במאי 2023
6. ↑  ידידיה שלמן, משה הררי בוגר המדרשיה: הייתי חוזר לעוד ארבע שנים, גאה במקום, באתר ערוץ 7, 27 ביוני 2023
7. ↑  ריקי רט, ‏"נעשה כאן עוול. זה לא סרט על המדרשייה, אלא סרט על אנרכיה", בעיתון מקור ראשון, 6 ביולי 2023
8. ↑  עוזי ברוך, במאי הסרט "המדרשיה" לערוץ 7: לא מתחרט, חשוב ללמוד ממה שהיה, באתר ערוץ 7, 27 ביוני 2023
9. ↑  יאיר אגמון, פוסט באתר פייסבוק